Páll Á. Jónsson: Framkvæmdastjóri Mílu

Ég stýri nýju 220 manna fyrirtæki, Mílu, sem leggur línurnar í tvennum skilningi. Míla aðstoðar önnur fjarskiptafyrirtæki við að byggja upp fjarskiptastarfsemi sína og veitir aðgengi að fullkomnum fjarskipakerfum auk þess að leggja ljósleiðara og kopar í hvert hús.

Míla byggir á fjarskiptaneti Símans og hóf starfsemi sem sjálfstætt fyrirtæki 1. apríl síðastliðinn. Undanfarna mánuði hef ég fengist við að móta framtíðarstefnu fyrirtækisins. Við fórum í gegnum mörkun fyrirtækisins og kynntum nýtt útlit og merki fyrr á árinu. Við mótuðum okkur stefnu í samfélagslegum málefnum: Míla styður afreksíþróttir og byrjaði á samstarfi við Fimleikasamband Íslands. Einnig leggur Míla áherslu á að ganga vel um umhverfi sitt.

Verkefnin fyrstu mánuðina hafa mikið snúist um aðskilnaðinn frá Símanum en það hefur verið mikil áskorun að takast á við það. Þessi aðskilnaður er langt í frá einfaldur en við erum reynslunni ríkari. Nú erum við farin að geta snúið okkur að því að skerpa línurnar. Í þeirri greiningarvinnu erum við að velta við öllum steinum í rekstrinum. Framundan er áætlanagerð fyrir næsta ár og áframhaldandi stefnumótun. Míla mun aukast að visku og vexti og leita leiða til þroska. Míla er eins og gott vín, betri eftir því sem hún eldist,“ segir Páll Á. Jónsson, framkvæmdastjóri Mílu.

Páll hefur búið á Seltjarnarnesi síðan 1981 og líkar það ágætlega. „Við erum orðin tvö í kotinu enda börnin uppkomin, Jón Helgi þrítugur og Kristbjörg 24 ára. Ásdís eiginkona mín vinnur hjá Símanum í reikningshaldi. Þrátt fyrir að hafa unnið á sama vinnustað í um tvo áratugi höfum við aldrei borðað saman í hádegi né kaffitímum.“

Páll útskrifaðist sem rafmagnstæknifræðingur frá Tækniskóla Íslands og Tækniskólanum í Óðinsvéum. Hann hefur einnig lagt stund á nám í viðskipta- og rekstrarfræði við Endurmenntun Háskóla Íslands. „Ég tók þátt í félagsstörfum á árum áður, í raun vissi ég ekki fyrr en ég var orðinn formaður í hinum og þessum félögum. Síðast var ég formaður í Tæknifræðingafélaginu í tvö ár. Ég er ekki frá því að hafi verið auðveldara að stunda félagsstörf á meðan ég vann hjá ríkisfyrirtæki.“

Eins og margir aðrir hefur Páll prófað golfið. „Ég var talinn mjög efnilegur fyrstu 2-3 hringina, en síðan hefur þetta verið á niðurleið, ég held að það sé aðallega vegna þess hvað ég er tapsár, hef ekki þá þolinmæði sem til þarf. Svo frétti ég það fyrir stuttu að í raun ætti að reka alla sem ná undir 14 í forgjöf í golfi, þeir láti örugglega ekki vinnuna ganga fyrir.

Við hjónin eigum jarðarpart í Húnavatnssýslu, þar höfum við byggt sumarbústað en umhverfis hann hefur á undanförnum áratugum verið plantað nokkrum tugþúsundum trjáplantna. Mér líkar best að vinna eitthvað í kringum bústaðinn, hvort sem það er við að klambra eitthvað, svo sem að stækka pallinn eða breyta innanhúss. Við fórum í jeppatúra hér áður, en það er eins og við endum alltaf í sumarbústaðnum. Svo höfum við alltaf gaman af því að fara til útlanda, erum að fara til Króatíu, þar ætlum við meðal annars að sigla milli eyja undan ströndinni í viku, ásamt fyrrverandi og núverandi vinnufélögum.

Nafn: Páll Á. Jónsson.

Fæðingarstaður: Reykjavík, 05.10. 1950.

Foreldrar: Jón Pálsson, Sigurlaug Sigurðardóttir.

Maki: Ásdís Björgvinsdóttir.

Börn: Jón Helgi Pálsson, Kristbjörg Pálsdóttir.

Menntun: Tæknifræðingur.